ზოლტან ბალოგი

ზოლტან ბალოგი ( დ. 7 იანვარი, 1958, ოზდი) — უნგრელი რეფორმატორი პასტორი, პოლიტიკოსი და სახელმწიფო მოღვაწე, წარსულში უნგრეთის ადამიანური რესურსების მინისტრი. (2012-2018).

ბიოგრაფია
ზოლტან ბალოგი ერთ-ერთი პირველი იყო სოციალისტურ უნგრეთში, ვინც პროტესტანტული თეოლოგიის მიმართულებით მიიღო განათლება — 1978 წლიდან ის პასტორობისთვის ემზადებოდა. 1980-1983 წლებში სწავლობდა აღმოსავლეთ ბერლინსა და ჰალე-ვიტენბერგის მარტინ ლუთერის უნივერსიტეტში. 1983-1987 წლებში მოღვაწეობდა, როგორც სამრევლო მღვდელი უნგრეთის ქალაქ მაგლოდში, რის შემდეგაც განაგრძო თეოლოგიური სწავლა გერმანიის ტიუბინგენის უნივერსიტეტში. 1989 წელს ეკლესიათა მსოფლიო საბჭომ იგი დაასახელა იმ პასტორებს შორის, რომლებიც აღმოსავლეთ გერმანიიდან უნგრეთში გადასახლებულ ლტოლვილებს ეხმარებოდნენ — ბალოგი მსახურობდა ბუდაპეშტში მდებარე ერთ-ერთ ლტოლვილთა ბანაკში.

1989 წლიდან 1991 წლამდე ზოლტან ბალოგი ასწავლიდა ახალ აღთქმას ბუდაპეშტის კაროლი გაშპარის სახელობის რეფორმატორულ უნივერსიტეტში , ხოლო 1996 წელს გახდა რელიგიის მასწავლებელი. 1991-1994 წლებში იგი ოფიციალურად იყო პარტია „ფიდეს — უნგრეთის სამოქალაქო კავშირი“ ეკლესიის საქმეებზე მომუშავე კონსულტანტი.
ბონის უნივერსიტეტში მოწვეული მეცნიერის სტატუსით ხანგრძლივი სტაჟირების შემდეგ, ბალოგი ბუდაპეშტში მდებარე გერმანული რეფორმატორული ეკლესიის პასტორი გახდა და ამ თანამდებობას იკავებდა 1996 წლიდან 2006 წლამდე. 1998-2002 წლებში იგი ასევე იყო უნგრეთის პრემიერ-მინისტრის, ვიქტორ ორბანის, მრჩეველი, ხოლო 2002-2003 წლებში — სოციალური პოლიტიკის საკითხებზე პასუხისმგებელი პირი უნგრეთის პრეზიდენტის აპარატში.

2006 წელს უნგრეთში გამართულ საპარლამენტო არჩევნებზე ზოლტან ბალოგმა, როგორც პარტიული კუთვნილების არმქონე კანდიდატმა, მოიპოვა ქვეყნის პარლამენტის მანდატი. 2010 წლის არჩევნებზე იგი კვლავ აირჩიეს პარლამენტის წევრად. არჩევნების შემდეგ ბალოგი დაინიშნა სახელმწიფო მართვისა და მართლმსაჯულების სამინისტროს სოციალური ინტეგრაციის საკითხებში სახელმწიფო მდივნად, ორბანის მეორე მთავრობაში. 2012 წლის მაისში, მას შემდეგ რაც ეროვნული რესურსების მინისტრმა, მიკლოშ რეტეიმ თანამდებობა დატოვა, უნგრეთის პრემიერ-მინისტრმა ბალოგი მისი მემკვიდრედ დანიშნა. სამინისტროს სახელის ცვლილების შემდეგ — „ადამიანური რესურსების სამინისტროდ“ — ბალოგი მინისტრის თანამდებობაზე დარჩა და მას ხელმძღვანელობდა 2018 წლამდე.

ბრალდებები ანტისემიტიზმში
2008 წელს აშშ-ის მთავრობამ, ადამიანის უფლებების შესახებ უნგრეთში მომზადებულ ანგარიშში, ზოლტან ბალოგი და მისი კოლეგა, დეპუტატი შანდორ ლეჟაკი ანტისემიტიზმში დაადანაშაულა . ანგარიშის მიხედვით, 10 ოქტომბერს მათ მიერ გაკეთებულ გამოსვლაში, რომელიც მიეძღვნა უნგრელი სასულიერო პირისა და პარლამენტარის, ოტოკარ პროხასკას ხსოვნას, გაჟღერდა განცხადებები, რომლებიც ადასტურებდნენ მისი წარსული ბრძოლების მხარდაჭერას „პარაზიტულ-კოსმოპოლიტური ელემენტების“ წინააღმდეგ და მოიცავდა მოწოდებას „უნგრელებში ქრისტიანული რწმენის“ დაცვისკენ. კრიტიკოსთა აზრით, ეს რიტორიკა შეიცავდა ფარულ მითითებებს ებრაელთა მიმართ.

უნგრეთის რამდენიმე ადგილობრივმა მედიასაშუალებამ მკაცრად გააკრიტიკა ორივე პოლიტიკოსი ანტისემიტური განწყობების გავრცელებისთვის. თუმცა, ამავე დროს, უნგრეთის კათოლიკურმა ეკლესიამ საჯაროდ უარყო ბრალდებები, რომ ოტოკარ პროხასკას ჰქონდა კავშირი ნაცისტურ რეჟიმთან.

პირადი ცხოვრება
ზოლტან ბალოგი დაქორწინებულია, ჰყავს ხუთი შვილი და რვა შვილიშვილი. 1989 წელს ის განქორწინდა პირველ ცოლითან. მისი ამჟამინდელი მეუღლეა იუდიტ რევეში, უნივერსიტეტის დოცენტი, რომელთანაც ერთად ცხოვრობს 1990 წლიდან. მათი ხუთ შვილს შორის ოთხი გოგონაა — ანა, ვერონიკა, ელეონორა და რეკა, ასევე ჰყავთ ვაჟი — ადამი.